Die Suid-Afrikaanse Nasionale Weermag, wat in 1994 gestig is, het tot 2003 die dekorasies en medaljes van sy voorganger, die Suid-Afrikaanse Weermag, gebruik. 'n Heeltemal nuwe, en heelwat kleiner, reeks toekennings is toe in 2003 vir die SANW ingestel. Dit bestaan uit dekorasies vir dapperheid, uitnemende leierskap, en voortreflike diens; 'n veldtogmedalje; 'n medalje vir troue diens; en twee embleme. Die burgerlike Orde van Mendi vir Dapperheid is ook aan SANW-lede beskikbaar. Nkwe ya Gauta (NG) (2003- ), die "Goue Luiperd", vir buitengewone dapperheid gedurende militêre operasies. 'n Goue vyfarmige kruis met 'n ligblou skyf wat 'n goue luiperdkop uitbeeld. Dit hang aan 'n ligblou lint met goudkleurige randstrepe. Nkwe ya Selefera (NS) (2003- ), die "Silwer Luiperd", vir uitnemende dapperheid gedurende militêre operasies. Dieselfde ontwerp as die NG, maar in silwer. Dit hang aan 'n ligblou lint met wit randstrepe. Nkwe ya Boronse (NB) (2003- ), die "Brons Luiperd", vir dapperheid gedurende militêre operasies. Dieselfde ontwerp as die NG maar in brons.